Thorstein Wereide

Thorstein Gunnarsson Wereide (født 9. mars 1882 i Gloppen, død 14. desember 1969 i Oslo) var en norsk fysiker. Han var også en kunstmaler og har blant annet gitt en større samling malerier til Nordfjord folkehøgskule. 

 Studier og karriere 
Thorstein Wereide var sønn av gårdbruker Gunnar Absalonson Vereide (1853–1919) og Marte Torsteinsdatter Rye (1852–1927). Etter oppveksten på Ytre Vereide ved Gloppefjorden begynte han på bygdas private middelskole, før han reiste til Bergen og tok examen artium ved Hambros skole i 1903.  Deretter var han et år ved Volda lærarhøgskule og et år ved Krigsskolen. Omkring 1910 ble han cand.real. ved Universitetet i Oslo. Avhandlingen Sorets fenomæn. En undersøkelse av et fysisk problem sikret ham en doktorgrad i 1913. Den handlet om termodiffusjon og bygget på oppdagelser som sveitseren Charles Soret (1854–1904) hadde gjort omkring 1879.

Wereide studerte 1913–1914 teoretisk fysikk i Paris under Jean Baptiste Perrin og Paul Langevin, i 1915–1916 i Leipzig og Göttingens universitet.  Etter diverse studieopphold søkte han om professoratet etter Kristian Birkeland (1867–1917), men dette gikk til Lars Vegard (1880–1963) fra Vegårdshei. Derimot var Wereide i Egypt for å studere det etterlatte arbeidet etter Birkeland, som hadde bodd i Egypt i sine siste år. 

Fra 1919 til 1953 var Wereide dosent ved Fysisk institutt.

 Andre interesser 
Han gikk deltid ved Tegneskolen og Statens kunstakademi og var god venn med rektor Wilhelm Peters (1851–1935). Wereide var også svært interessert i parapsykologi, og han var aktiv i Norsk Selskap for Psykisk Forskning og Norsk Selskap for Parapsykologisk Forskning. Han ga ut flere bøker om emnet og traff her journalisten Sophie Margrethe Bredsdorff (1880–1967) som han giftet seg med i 1925. Som frimurer hadde han høyeste gradering og fikk hederstegnet fra Den Norske Frimurerorden, hvis medlemsblad Meddelelser han hadde grunnlagt. 

 Utgivelser 




 Referanser 

 Kilder 
 «Biofysikk og Miljøfysikk ved Universitetet i Oslo : En historisk oversikt ved Thormod Henriksen» (.pdf)

 NRKs fylkesleksikon: Thorstein Gunnarson Wereide

Kategori:Norske fysikere
Kategori:Norske malere
Kategori:Norske frimurere
Kategori:Alumni fra Universitetet i Oslo
Kategori:Vitenskapelig ansatte ved Universitetet i Oslo
Kategori:Personer fra Gloppen kommune
Kategori:Alumni fra Volda lærarhøgskule
Kategori:Alumni fra Krigsskolen